送李伯勇分教閬州
作者：吳泳
朝代：宋

paragraphs: 明王不興威鳳衰，直筆無傳老麟死。
春秋大誼炳如日，讀者昏昏視爲史。
濂溪之後伊川程，文字雖少源流真。
抉開寶藏得胡子，一洗紙上千秋塵。
伯兮有勇弗可遏，高閣諸儒祖河洛。
羣玉洞見標月指，衆醉醒聞候風鐸。
當年進書一布衣，能取天上清名歸。
秋澄講幄玉色動，春拂祕館芸香霏。
紅塵不踏東華路，綠綺還携閬風去。
舟行若上離堆山，莫把魯公雄文勁筆埋沒蒼苔間。